Afrikaans is Groot: ‘Steve gaan nêrens’Steve Hofmeyr by die mediakonferensie in Centurion. (Foto: Janie Monsieur/Maroela Media) Die bestuur van Afrikaans is Groot (AIG) het Dinsdag tydens die aankondiging van hul nuwe hoofborg dit duidelik gemaak dat dié handelsmerk beslis nie hul bande met Steve Hofmeyr gaan sny nie – ondanks MTN se onttrekking as borg van die konsertreeks weens Hofmeyr se deelname. Tydens die mediakonferensie wat by Helpende Hand se hoofkantoor in Centurion gehou is, het Barry Pretorius, die vervaardiger van AIG, gesê hulle het die afgelope tyd baie vrae ontvang oor of Hofmeyr nog by dié bekende konserte gaan optree. “Mnr. Hofmeyr gaan nêrens heen nie, hy bly in Afrikaans is Groot, punt. Geen borg kan ons vertel wat ons mag doen nie. Elke liewe borg kan loop, en ons sal nog steeds hierdie ding laat werk, deur die publiek, deur júlle wat inkoop in die projek,” het Pretorius gesê. Barry Pretorius, vervaardiger en regisseur van AIG. (Foto: Janie Monsieur/Maroela Media) AIG het by dieselfde konferensie aangekondig dat die hoofborg van AIG vanjaar die publiek gaan wees. ’n Eksklusiewe vertoning, genaamd #JouAIG, word vir 28 November 2019 beplan waar 6 000 kaartjies teen R800 elk aangebied sal word. Elke kaartjie wat verkoop word, sal dien as ’n bydrae tot die bestaan van AIG en elke kaartjiehouer van dié konsert sal ’n hoofborg van die konsert wees. Helpende Hand tree op as ‘n begunstigde van die #JouAIG-projek. Hofmeyr, wat ook by die mediakonferensie teenwoordig was, het gesê hy is bly dat hy terug gaan wees op die AIG-verhoog. “Dankie dat julle besluit het om my te hou. In ’n stadium het ek vrywillig aangebied om terug te tree. Ek het dit gedoen omdat ek nie daarvan hou om mense te verdeel nie en omdat ek nie daarvan hou om as ’n rassis uitgemaak te word nie,” het hy gesê. (Foto: Janie Monsieur/Maroela Media) “Verskille tussen rasse? O ja! Ek doen maar dieselfde as wat jou rassebeleide soos byvoorbeeld BEE en regstellende aksie doen. Het ek ’n haat vir enige ander ras? Glad nie! Ek deel dan hierdie verhoog met enige groepe en rasse in die wêreld. “Wat wel my hart breek, is indien Afrikaans is Groot sou moes stop, dit daardie swart mense agter [die verhoog] wat ons laat goed lyk, daardie personeel, daardie bruin en swart mense in ons orkes, mense saam met wie ek sing, mense saam met wie ek al op toer was – Refentse! – [ook benadeel]. Ek sien ons is alweer besig om die verkeerde mense te straf,” het hy gesê. Volgens Hofmeyr tref hy nie ŉ onderskeid tussen hom as kunstenaar en as aktivis nie, omdat dit deel van sy roeping as kunstenaar is. “Dit is die primêre roeping van werklike digters, om te verwoord wat sy mense wil hê. Wat ek nie kan toelaat nie is dat ons kulturele dade gesien word as politieke aksies, want dán kan dit manipuleer word. Wat ek nie kan bekostig nie, is dat julle my kulturele denke afwater in ŉ paar politieke kategorieë.” Karlien van Jaarsveld (Foto: Janie Monsieur/Maroela Media) Hofmeyr het gesê hy sou ŉ politieke party gestig het as hy regtig die behoefte daaraan gehad het, maar dat hy nie bereid is om sy loopbaan en tyd daarvoor prys te gee nie. Karlien van Jaarsveld het op haar beurt gesê sy ondersteun Hofmeyr. “Hy is die enigste mens wat al op só manier vir ons taal opgestaan het. Ons is een nasie en een kultuur en dit is verskriklik mooi vir my wanneer ons almal daar kan bymekaarkom. Ons het net een Afrikaanse taal. Dit is nie te sê dat wanneer jy saam met iemand werk, jy met hom saamstem nie,” het sy verduidelik. Demi Lee Moore het dit beaam en gesê mens hoef nie met iemand saam te stem om ŉ verhoog met hulle te deel nie. “Ek is hier vir die musiek. Ons vier Afrikaans wanneer ons die konserte hou, en dit is vir my die belangrikste dat dit kan bly staan sodat almal op só manier bymekaar kan kom.” Hofmeyr het verder gesê dat enigeen wat tuis voel by die AIG-konserte, welkom is. “Ons [Afrikaners] noem altyd onsself ŉ gemeenskap – weet jy hoekom doen ons dit? Want ons deure staan eintlik oop vir almal, dit het nog altyd. Enige iemand wat tuis voel by ons konserte, is welkom. Elke aand wat die ligte aangaan en ek sien die 8 000 mense voor my, sien ek die bruin gemeenskap, ek sien die swart, wit en Chinese gemeenskap. En hoekom is hulle daar? Want ons deure is oop.” Hofmeyr het gesê hy is jammer dat dinge wat hy gesê het, nie in daardie stadium reg geïnterpreteer is nie, en dat hy sy omstrede twiet van 2014 kan verdedig. “Hierdie inisiatief wys dat ons nie verlam word deur die narratiewe daar buite nie, ook nie deur geld nie. Ons harte is nog reg. Kultureel word ons primêr gedryf daardeur dat ons vir altyd hiermee wil aangaan. “Ons is lief vir alles Afrikaner, en ons maak nie verskoning daarvoor dat ons konsentreer op hiérdie deel van die kultuur en hiérdie taal wat ons so goed verstaan nie.”